Sikkert er det at multiinstrumentalisten og originalmedlemmet Nick McCarthy har ramlet ut siden sist. Inne er den franske kjendisprodusenten Philippe Zdar, som tross alt har ivaretatt de slafsende hi-hat-ene og gneldrende gitarene som skaffet gjennombruddet i 2004.
– Du må være kontrær, presiserer Kapranos, og forteller at materialet langt på vei er innspilt live – med alt det innebærer av tempoforandringer og slumpetreff.
– Du må kikke rundt deg og si: «Sånn gjør alle det nå – la oss gjøre det sånn i stedet.» Siden strømmetrenden er at det ikke lenger skal være intro på låter, starter vi den første singelen med et minutts forspill. Og vi har ennå tro på lp-formatet. Da blir det et verk som åpner for kompleksitet, insisterer han.